b"\n_START_ARTICLE_\nFederalisme\n_START_PARAGRAPH_\nEl federalisme \xc3\xa9s una doctrina pol\xc3\xadtica que busca que una entitat pol\xc3\xadtica o organitzaci\xc3\xb3 estigui formada per diferents organismes (estats, entitats, associacions, sindicats) que s'associen delegant algunes llibertats o poders propis a un altre organisme superior, a qui pertany la sobirania (estat federal o federaci\xc3\xb3) i que conserven una certa autonomia, ja que algunes compet\xc3\xa8ncies els pertanyen exclusivament. En altres paraules, \xc3\xa9s un sistema pol\xc3\xadtic en el qual les funcions del govern estan repartides entre un grup d'estats associats, primerament, que despr\xc3\xa9s deleguen compet\xc3\xa8ncies a un estat federal central.\n_START_SECTION_\nConstituci\xc3\xb3\n_START_PARAGRAPH_\nLa majoria dels estats federals solen estar organitzats respecte a una constituci\xc3\xb3, que defineix les compet\xc3\xa8ncies exclusives de cada entitat i les que s\xc3\xb3n compartides. Sol tractar-se de constitucions democr\xc3\xa0tiques en diferents formes (democr\xc3\xa0cia directa, democr\xc3\xa0cia representativa, democr\xc3\xa0cia participativa).\n_START_SECTION_\nSistema sim\xc3\xa8tric i asim\xc3\xa8tric\n_START_PARAGRAPH_\nEl federalisme sim\xc3\xa8tric est\xc3\xa0 basat en la igualtat de compet\xc3\xa8ncies per a cada filosofia, \xc3\xa9s a dir, cada territori tindria els mateixos poders sobre aquest mateix. _NEWLINE_El federalisme asim\xc3\xa8tric disposa d'un Estat en el qual hi hauria un o diversos territoris amb m\xc3\xa9s atribucions que la resta; aquest cas es dona normalment en pa\xc3\xafsos multiculturals per recon\xc3\xa8ixer les difer\xc3\xa8ncies d'una regi\xc3\xb3 pel que fa a les altres. Un exemple \xc3\xa9s el Canad\xc3\xa0, on el Quebec t\xc3\xa9 una llengua oficial diferent que la resta del pa\xc3\xads.\n_START_SECTION_\nEstats federals\n_START_PARAGRAPH_\nAlguns pa\xc3\xafsos amb r\xc3\xa8gims federals s\xc3\xb3n: Alemanya, l\xe2\x80\x99Argentina, els Estats Units d'Am\xc3\xa8rica, Su\xc3\xafssa (que tot i anomenar-se \xc2\xabConfederaci\xc3\xb3 Helv\xc3\xa8tica\xc2\xbb funciona com una federaci\xc3\xb3), B\xc3\xa8lgica, el Brasil, M\xc3\xa8xic, l'\xc3\x8dndia i Vene\xc3\xa7uela. _NEWLINE_D'entre els grans estats de la Uni\xc3\xb3 Europea, Fran\xc3\xa7a \xc3\xa9s el pa\xc3\xads menys descentralitzat. Des de la revisi\xc3\xb3 constitucional del 28 de mar\xc3\xa7 de 2003, una gran part de les responsabilitats sobre transport i educaci\xc3\xb3 han estat descentralitzades. La Uni\xc3\xb3 Europea podria considerar-se una confederaci\xc3\xb3. L'Organitzaci\xc3\xb3 de les Nacions Unides no \xc3\xa9s m\xc3\xa9s que una associaci\xc3\xb3 intergovernamental, per\xc3\xb2 si es t\xc3\xa9 en compte el conjunt de tractats que formen organitzacions com l'Organitzaci\xc3\xb3 Mundial del Comer\xc3\xa7 (OMC), l'Organitzaci\xc3\xb3 de les Nacions Unides per a l'Agricultura i l'Alimentaci\xc3\xb3 (FAO) o el Fons Monetari Internacional (FMI) s'obt\xc3\xa9 un resultat similar a una federaci\xc3\xb3.\n_START_SECTION_\nFederalisme i anarquisme\n_START_PARAGRAPH_\nPierre-Joseph Proudhon, el primer a definir-se com \xc2\xabanarquista\xc2\xbb o \xc2\xabpartidari de l'anarquisme\xc2\xbb, va usar m\xc3\xa9s endavant el terme \xc2\xabfederalisme\xc2\xbb per descriure la seva ideologia, de tal manera que els seus seguidors han estat coneguts com a anarquistes, mutualistes, proudhonians i tamb\xc3\xa9 federalistes. Va escriure un llibre titulat Du principe F\xc3\xa9d\xc3\xa9ratif (1863). Francesc Pi i Margall va coincidir amb Proudhon en la idea de federalisme. Mikha\xc3\xafl Bakunin, inspirant-se en consells d'obrers, va teoritzar sobre les federacions d'assemblees que avui s\xc3\xb3n la base organitzativa de l'anarcosindicalisme i va veure en la Comuna de Par\xc3\xads el prototip d'una estructura per a una federaci\xc3\xb3 anarquista. El cantonalisme constitueix una forma de federalisme radical com un pont d'uni\xc3\xb3 entre l'anarquisme i el federalisme. L'anarquista individualista estatunidenc Benjamin Tucker va afirmar que \xc2\xabEls anarquistes s\xc3\xb3n, simplement, dem\xc3\xb2crates jeffersonians fins a les \xc3\xbaltimes conseq\xc3\xbc\xc3\xa8ncies i sense por d'aquestes. Ells creuen que 'el millor govern \xc3\xa9s el que menys governa', i el que governa menys \xc3\xa9s el que no governa en absolut\xc2\xbb, fent refer\xc3\xa8ncia a unes cites de Thomas Jefferson (republic\xc3\xa0) i Henry David Thoreau (anarquista)._NEWLINE_Si presentem una visi\xc3\xb3 anarquista sobre l'assumpte, el federalisme \xc3\xa9s la principal forma en qu\xc3\xa8 els anarquistes prefereixen organitzar-se. Els grups anarquistes com a Red Libertaria, OSL, FORA, Organitzaci\xc3\xb3 Comunista Llibert\xc3\xa0ria i tants altres s\xc3\xb3n exemples clars del que s'ha dit. D'altra banda, \xc3\xa9s bo ampliar la idea proudhoniana de la federaci\xc3\xb3. Per Proudhon un individu est\xc3\xa0 federat si i nom\xc3\xa9s si cada part rep a canvi d\xe2\x80\x99all\xc3\xb2 lliurat alguna cosa proporcional i si es lliura a la federaci\xc3\xb3 menys llibertat de la que t\xc3\xa9 l'individu (en contraposici\xc3\xb3 a postures centraldem\xc3\xb2crates o estatistes on l'individu lliura a l'organitzaci\xc3\xb3 m\xc3\xa9s llibertat de la que es queda). Per tant, fora del que est\xc3\xa0 acordat, ning\xc3\xba no pot legislar i no hi ha federaci\xc3\xb3."